钦定古今图书集成/明伦汇编/闺媛典/第026卷 > 刘若实妻阮氏
## 钦定古今图书集成/明伦汇编/闺媛典/第026卷 > 刘若实妻阮氏

按《安庆府志》：“阮氏，怀宁人。鸿胪丞刘若实妻。父邵武
守自华祷岳而生。婉娩贞静，少通《论语》《孝经》，凡内典
过目即能暗诵。父手较书甚多，氏罔勿读，微言大义，
契若夙闻。及既长，适刘，恪祇勤俭，上承舅姑，旁及娣
姒，下抚甥侄，咸悦而安焉。尝侍若实读性理，曰：‘《太极
图》是无字楞严，《西铭》是减字华严’。父闻之，以为得己”
所未发。性恺恻，视奴婢如儿女，终身不形怒色。至老
犹躬自除地。常引陶渊明训子之言曰：“此亦人子也，
可善视之。”家不畜猫，每曰：“人穷则窃，鼠穷则啮，非得
已也。”诸室内俱备糓以饲鼠，其性固如此。